**ТЕМА 1. НОРМАТИВНИ ИЗИСКВАНИЯ В СЧЕТОВОДНАТА ПРАКТИКА. ОБЩИ И КОНКРЕТНИ ПОЗНАНИЯ**

**(МАТЕРИАЛИ ЗА САМОПОДГОТОВКА)**

**Целта на темата** е обучаемите да се запознаят с актуалната нормативна рамка на национално ниво, която е свързана със счетоводното отчитане на бюджетните предприятия. Акцентира се върху последните промени на нормативните документи в сферата на счетоводното отчитане.

**Съдържание на темата:**

* Подтема 1.1. Национална нормативна рамка;
* Подтема 1.2. Местна нормативна рамка;
* Подтема 1.3. Особености при счетоводното отчитане на бюджетните предприятия – на начислена и касова основа.

**Компетенции, които обучаемите ще придобият:** Познаване на актуалната нормативна база в сферата на счетоводното отчитане на бюджетните предприятия. По – подробно да се представят основните нормативни актове, съотносими към отговорностите на счетоводителите общините.

**Очаквани резултати от обучението:** Възможност за прилагане на нормативната база в пряката дейност на счетоводителите.

***Подтема 1.1. Национална нормативна рамка***

**Нормативна йерархия:**

Съгласно Закона за нормативните актове, „Законът е нормативен акт, който урежда първично или въз основа на Конституцията обществени отношения, които се поддават на трайна уредба, според предмета или субектите в един или няколко института на правото или техни подразделения“. Законите биват общи и специални.

Например (според темата на настоящото обучение) Законът за счетоводството е общ закон. Като специален закон може да се отбележи Законът за общинската собственост.

„Кодексът е нормативен акт, който урежда обществените отношения, предмет на цял клон на правната система или на обособен негов дял.“ Например КСО, КТ и др.

За уреждане на отношения по дадена материя, законът може да предвиди да се издаде подзаконов акт.

Подзаконови актове са ПМС, Наредби, Правилници, Инструкции, Решения на МС, Указания, писма**….**(*например*, писмата (ДДС ) на МФ).

**Вътрешни актове/документи в бюджетните организации (общини)**

**1.** в съответствие с изискванията на нормативен акт – *например,* в изпълнение на **чл. 13, ал. 1** от ЗФУКПС, ръководителите на организациите ***въвеждат контролни дейности, включващи писмени политики и процедури***, създадени да дават разумна увереност, че рисковете са ограничени в допустимите граници, определени в процеса на управление на риска.

**2**. при липса на норма в други актове на национално ниво – *например,* ***класификацията на ДМА*** може да се регламентира в амортизационната политика на бюджетната организация.

**Нормативните изисквания на Закона за счетоводството (в сила от 01**.**01.2016 год**.) са задължителни п**ри изграждането и поддържането на счетоводната система на предприятието. Те осигуряват:**

1. **всеобхватно хронологично регистриране** на счетоводните операции;

2. получаване на **аналитична и обобщена информация** по счетоводен път, представяща най-точно и по най-подходящ начин ГФО на предприятието;

3**. междинно и годишно приключване** на счетоводните регистри;

4. изменения в извършените счетоводни записвания чрез **съставяне на коригиращи счетоводни статии;**

5. прилагане на утвърдения от ръководителя на предприятието **индивидуален сметкоплан;**

6. прилагане на утвърдена от ръководителя на предприятието **счетоводна политика *- чл. 11, ал. 1.***

**(2)** Когато при осъществяване на счетоводството се използва **счетоводен софтуер,** той трябва да е разработен при спазване на изискванията на този закон и да дава възможност обработваните чрез него данни и изходните документи да са на български език.

**Документална обоснованост на стопанските операции:**

***Текущото счетоводно*** *отчитане* се организира по реда на този закон (ЗСч) и се извършва по способа на ***двустранното счетоводно записване*** – *чл. 3, ал 1.*

Предприятията осъществяват текущото счетоводно отчитане на всички стопански операции, които водят до изменения на имущественото и финансовото им състояние, финансовите резултати от дейността, паричните потоци и собствения капитал, в ***хронологичен ред* – *чл. 3, ал 2.***

Предприятията осъществяват текущото счетоводно отчитане на основата на ***документална обоснованост*** на стопанските операции и факти при спазване изискванията за съставянето на документи по този закон **– *чл. 3, ал 3*.**

Счетоводният документ е хартиен или технически носител на счетоводна информация, класифициран като ***първичен, вторичен и регистър*** *–* ***чл. 4, ал. 1.***

***Първичният документ*** е носител на информация за регистрирана за първи път стопанска операция -***чл. 4, ал. 2.***

**Вторичният документ** е носител на преобразувана (обобщена или диференцирана) информация, получена от първичните счетоводни документи -***чл. 4, ал. 3*.**

**Регистърът** е носител на хронологично систематизирана информация за стопански операции от първични и/или вторични счетоводни документи -***чл. 4, ал. 4*.**

Счетоводен документ по ал. 1 може да е ***електронен документ****,* който съдържа информацията, изисквана по този закон, издаден и получен в какъвто и да е електронен формат при спазване на изискванията на Закона за електронния документ и електронния подпис -***чл. 4, ал. 5*.**

Счетоводните документи в предприятията се съставят на ***български език с арабски цифри и в левове***. Те могат да се съставят и на съответния ***чужд език в чуждестранна валута в случаите на сделки, уговорени в чуждестранна валута*** с чуждестранни контрагенти.

Когато сделката е уговорена в чуждестранна валута, левовата й равностойност се определя, като към сумата в чуждестранна валута се прилага ***централният курс на Българска народна банка*** към датата на сделката *-* ***чл. 5, ал. 1.***

*Пояснение:*

В този случай може да се появи реализирана курсова разлика *(разликата между левовата равностойност на сделката в чуждестранната валута и ЦК на БНБ).*

***На начислена основа*** разликата се отчита в увеличение или намаление чрез прилагане на **сметка 7391** “*Реализирани курсови разлики от операции с валутни активи”.*

При увеличение: **Дт с/ка гр. 50** *Парични средства*

**Кт с/ка 7391** *Реализирани курсови разлики от*

*операции с валутни активи*

При намаление: **Дт с/ка 7391** *Реализирани курсови разлики от*

*операции с валутни активи*

**Кт с/ка от гр*.* 50** *Парични средства*

***На касова основа*** тази разлика има ***нетно*** отражение и се посочва в отчета за касовото изпълнение на бюджета в раздел “**Приходи”,** по **§ 36-01** *“Реализирани курсови разлики от валутни операции (нето) (+/-)”*

В **чл. 6, ал. 1** от ЗСч са регламентирани реквизитите на първичният счетоводен документ, адресиран до ***външен получател***:

1. наименование и номер на документа, съдържащ само арабски цифри;

2. дата на издаване;

3. наименование или име, адрес и единен идентификационен код от Търговския регистър или единен идентификационен код по Булстат или единен граждански номер или личен номер на чужденец на издателя и получателя;

4. предмет, натурално и стойностно изражение на стопанската операция.

В чл. 6, ал. 3 са регламентирани реквизитите на първичният счетоводен документ, който засяга само ***дейността*** на предприятието:

1. наименование и номер на документа, съдържащ само арабски цифри;

2. дата на издаване;

3. наименование на предприятието;

4. предмет, натурално и стойностно изражение на стопанската операция;

5. име и подпис на съставителя.

**Съгласно чл. 6, ал. 5 от ЗСч, документална обоснованост е налице**, когато в първичния счетоводен документ ***липсва част от изискуемата информация*** по ал. 1 и 3, но за нея има документи, които я удостоверяват.

Освен в случаите по ал. 5 **документална обоснованост е налице** и когато първичният счетоводен документ е ***издаден от лице, което не е предприятие*** по смисъла на този закон, и в документа липсва част от изискуемата информация по ал. 1, когато този документ отразява вярно документираната стопанска операция – ***чл. 6, ал. 6***

При плащане на **публични и частни държавни и общински задължения,** възникнали на основание и по реда на закон, се приема, че стопанската операция е документално обоснована при ***наличие на съответния платежен документ за извършеното плащане***  **– *чл. 6, ал. 7.***

Първичен счетоводен документ по чл. 6, ал. 1 ***се издава*,** когато това е предвидено в закон – ***чл. 7, ал. 1*.**

Първичен счетоводен документ ***може да не бъде издаден***, когато стопанската операция е документирана с **фискален бон или системен бон,** издаден по реда на наредбата по чл. 118, ал. 4 от ЗДДС, или с ценна книга, издадена по реда на Наредбата за условията и реда за отпечатване и контрол върху ценни книжа и получател по нея е физическо лице, което не е търговец – чл.7, ал. 2.

**Алинея 2 не се прилага, когато получателят е изискал издаването на първичен счетоводен документ** – ***чл. 7, ал. 3.***

*Важно!*

***Поправки и добавки* *в първичните счетоводни документи не се допускат. Погрешно съставени първични счетоводни документи се анулират и се съставят нови* – *чл. 8.***

***Съгласно чл. 16 от ЗСч, правата и задълженията на ръководителя на организацията относно отчетността са:***

Раздел V от Закона определя конкретните отговорности на ръководителя:

* утвърждава ***индивидуалния сметкоплан*** на предприятието. Общините задължително прилагат Сметкоплана на бюджетните предприятия, утвърден от министъра на финансите.
* ***организира*** ***текущото*** счетоводно отчитане в съответствие с разпоредбите на този закон;
* ***утвърждава*** ***формата*** на ***счетоводството***, която осигурява синхронизирано осъществяване на хронологичното и систематичното (аналитично и синтетично) счетоводно отчитане;
* ***отговаря*** за ***съставянето***, ***съдържанието*** и ***публикуването*** на финансовите отчети и на годишните доклади, изисквани по този закон;
* ***определя*** ***периодичността*** на ***финансовите*** ***отчети*** за ***нуждите*** на ***управлението*** на предприятието;
* ***отговаря*** за извършването на независим финансов одит от регистрирани одитори;
* определя реда и начина за извършване на ***инвентаризация***;
* отговаря за ***съхраняването*** на счетоводната информация по реда и в сроковете по раздел III;
* определя ***реда и движението на счетоводните документи*** от момента на тяхното създаване или получаване в предприятието до момента на унищожаването или предаването им съгласно този закон.

***Изискванията на ЗСч при счетоводното отчитане и при съставяне на финансовите отчети в бюджетните организации, са следните:***

***Закона за счетоводство*** влезе в сила от 01.01.2016 г. Основните изисквания, регламентирани в Закона, които се отнасят за достоверното съставянето на финансовите отчетиса следните:

* Финансовите отчети трябва да представят ***вярно и честно*** ***имущественото и финансовото състояние*** и финансовите резултати от дейността на предприятието, паричните потоци и собствения капитал - ***чл. 24, ал. 1***.
* Вярното и честното представяне изисква ***достоверно показване на ефектите*** от операциите, други събития и условия в съответствие с определенията и критериите за признаване на активи, пасиви, приходи и разходи, заложени в приложимите счетоводни стандарти *-* ***чл. 24, ал. 2****.*
* Съдържанието на финансовите отчети трябва да е ***ясно и разбираемо - чл. 24, ал. 3***.

**Финансовите отчети се подписват от:**

1. ***ръководителя*** на предприятието (в случая кметът на общината);

2. физическото ***лице, което е съставило финансовия отчет***, или от представляващия и/или управляващия счетоводното предприятие, когато финансовият отчет е съставен от счетоводно предприятие - ***чл. 25, ал. 2.*** За общините това е главният счетоводител.

Във финансовите отчети се посочва ***името на лицето по ал. 2*** и се поставят ***печатът*** на предприятието и печатът на счетоводното предприятие - ***чл. 25, ал. 3,*** в случая конкретната община.

**Отговорност за достоверността на информацията**

***Лицата, които са съставили*** *и* ***подписали******счетоводните документи*** и ***техническите информационни носители, носят отговорност за достоверността на информацията в тях*** - ***чл.10.***

**Съгласно чл. 9 от ЗСч. НЕ СЕ ДОПУСКА*:***

1. отчитане на стопански операции в ***извънсчетоводни книги или регистри***;

2. счетоводно отчитане на ***фиктивни или недостатъчно идентифицирани сделки***, ***несъществуващи разходи***, както и ***задължения с неточно определен предмет***, извършено с цел ***подкупване*** на длъжностни лица или ***прикриване*** на подкуп.

**Счетоводни принципи *(чл. 26, ал. 1 от ЗСч )***

**Позициите, които се представят във финансовите отчети, се признават и оценяват в съответствие със следните принципи**:

**1. действащо предприятие** – приема се, че предприятието е действащо и ще остане такова в предвидимо бъдеще; приема се, че предприятието няма нито намерение, нито необходимост да ликвидира или значително да намали обема на своята дейност;

**2. последователност на представянето и сравнителна информация** – представянето и класификацията на статиите във финансовите отчети, счетоводните политики и методите на оценяване се запазват и прилагат последователно и през следващите отчетни периоди с цел постигане на сравнимост на счетоводните данни и показатели на финансовите отчети;

**3. предпазливост –** оценяване и отчитане на предполагаемите рискове и очакваните евентуални загуби при счетоводното третиране на стопанските операции с цел получаване на действителен финансов резултат;

**4. начисляване** – предприятието изготвя финансовите си отчети, с изключение на отчетите, свързани с паричните потоци, на базата на принципа на начисляването – ефектите от сделки и други събития се признават в момента на тяхното възникване, независимо от момента на получаването или плащането на паричните средства или техните еквиваленти, и се включват във финансовите отчети за периода, за който се отнасят;

**5. независимост на отделните отчетни периоди и стойностна връзка между начален и краен баланс** – всеки отчетен период се третира счетоводно сам за себе си, независимо от обективната му връзка с предходния и със следващия отчетен период, като данните на финансовия отчет в началото на текущия отчетен период трябва да съвпадат с данните в края на предходния отчетен период;

**6. същественост** – предприятието ***представя поотделно всяка съществена група статии с подобен характер***; обединяване на суми по статии с подобен характер се допуска, когато сумите са несъществени или обединяването е направено с цел постигане на по-голяма яснота; сумата по статия е съществена, ако пропуските и неточното представяне на позицията биха могли да повлияят върху икономическите решения на ползвателите, взети въз основа на финансовите отчети, или биха довели до нарушаване на изискването за вярно и честно представяне на имущественото и финансовото състояние, финансовите резултати от дейността, промените в паричните потоци и в собствения капитал;

**7. компенсиране** – предприятието не извършва прихващания между активи и пасиви или приходи и разходи и отчита поотделно както активи и пасиви, така и приходи и разходи;

**8. предимство на съдържанието пред формата** – сделките и събитията се отразяват **счетоводно** в съответствие с тяхното съдържание, същност и икономическа реалност, а не формално според правната им форма;

**9. оценяване на позициите, които са признати във финансовите отчети**, се извършва по цена на придобиване, която може да е покупна цена или себестойност или по друг метод, когато това се изисква в приложимите счетоводни стандарти.

**ДДС № 20 от 2004 г. на МФ и ДДС № 14 от 2013 г.** са писма на министъра на финансите, които адаптират прилагането на Националните счетоводни стандарти в бюджетната сфера. Всички бюджетни организации (в случая общини), прилагат Сметкоплана на бюджетните организации, който е утвърден с писмо ДДС № 14 от 2013 г . от министъра на финансите.

1. ДДС № 20 от 2004 г. - адаптирани указания към отменени НСС.

2. Указанията са допълнени и частично изменени с ДДС № 14 от 2013 г.

3. Приет с ДДС № 14 от 2013 г. нов СБО.

3. В отделни случаи указанията препращат към съответния счетоводен стандарт.

4. Правилата на финансово отчитане се допълват през годините с конкретни указания чрез писма от Дирекция Държавно съкровище” на МФ – тримесечни и годишни указания .

**Подтема 1.2. Местна нормативна рамка**

**Вътрешни документи и актове**

В съответствие със Закона за финансовото управление и контрол в публичния сектор (ЗФУПС), бюджетните организации (общините) разработват вътрешни правила за целите на контрола на разходите.

Вътрешните правила се утвърждават от ръководителя на бюджетната организация (кмет, директор).

Един от тези вътрешни документи в счетоводната практика е утвърдена от ръководителя на бюджетната организация ***счетоводна политика.*** Счетоводната политика на общината е ***задължителна*** за прилагане от второстепенните и третостепенни разпоредители с бюджет.

В съответствие с т. 6.1 от Счетоводен стандарт 1 *Представяне на финансови отчети*

***Счетоводната политика*** представлява съвкупност от принципи, изходни положения, концепции, правила, бази и процедури, възприети от предприятието за отчитане на неговата дейност и за представяне на информацията във финансовия отчет.

**т. 6.2.** Предприятието (общината) разработва счетоводната си политика ***до началото*** на отчетния период в съответствие със:

а) принципите, определени в Закона за счетоводството;

б) изискванията, определени в Закона за счетоводството и в Националните счетоводни стандарти;

в) изискванията, определени в Международните счетоводни стандарти - по въпроси, за чието решаване няма изрични разпоредби в националните нормативни актове по счетоводство;

г) вътрешните нормативни актове на предприятието, отразяващи спецификата на неговата дейност.

**т. 6.3**. Управляващият орган на предприятието определя счетоводна политика, която да дава сигурност, че информацията във финансовите отчети:

а) е необходима за ***вземане на решение*** от потребителите на финансови отчети;

б) е ***надеждна***, т. е.:

- представя ***достоверно*** резултатите и финансовото състояние на предприятието;

- отразява ***икономическата същност*** на събитията и операциите, а не просто тяхната правна форма;

- е ***неутрална и безпристрастна***;

- е ***предпазлива***;

- е ***пълна*** във всички съществени аспекти

**ПОДТЕМА 1.3. ОСОБЕНОСТИ ПРИ СЧЕТОВОДНОТО ОТЧИТАНЕ НА БЮДЖЕТНИТЕ ПРЕДПРИЯТИЯ – НА НАЧИСЛЕНА И КАСОВА ОСНОВА**

**ОБЩИ ЗНАНИЯ**

**Счетоводната отчетност в бюджетните организации се характеризира със следните акценти:**

**1.** Стопанските операции се съставят в съответствие с указанията на Министерството на финансите (МФ), дадени в **ДДС № 20 от 2004 г., ДДС № 14 от 2013 г.** и др. допълнителни указания, дадени от МФ. Указанията са адаптирани към отменени счетоводни стандарти. От 2004 г. до сега тези указания се допълват, изменят, променят.

**2.** Отчетността е организирана на **две основи** – **касова и начислена.**

**2.1. Касовата** отчетност се представя във финансовия отчет по параграфи/подпараграфи на Единната бюджетна класификация (EБК), която се утвърждава всяка година от министъра на финансите.

**2.2**. На начислена основа отчетността е **организирана съгласно СБО, утвърден от министъра на финансите от 01.01.2014 г.** Характерно е, че в него са структурирани **двойка еднакви сметки,** с една и съща характеристика, които се разграничават помежду се само по критериите – приходно-разходни позиции или финансиращи позиции.

**3.** Начислената основа е организирана в три отчетни групи – “**Бюджет”, “СЕС”** (Сметки за средства от Европейския съюз) и “**ДСД”** (Други сметки и дейности).

**4.** Между сметките и параграфите/ подпараграфите съществува **взаимовръзка.** Взаимовръзката не е равенство. Взаимовръзката е хармонизация, синхрон между двете основи – начислена и касова.

**5.** В публичния сектор не се формира финансов резултат (печалба или загуба). Бюджетните организации (общините) отчитат финансовото състояние чрез сметки, които са позиционирани в капитала (раздел А от пасива на баланса):

**- 1201 Изменение на нетните активи за периода**

**- 1101 Акумулирано изменение на нетните активи**

**6.** Финансовия отчет (тримесечен и годишен) се представя съгласно **Заповед № 1338 от 2015 г.** на министъра на финансите. Съдържа: баланс, отчет за приходи и разходи, отчет за касово изпълнение на бюджета, СЕС и чуждите средства и приложение.

**7.** В ЗПФ са регламентирани два бюджетни показателя – поети ангажименти за разходи и нови възникнали задължения за разходи, които се осчетоводяват по задбалансови сметки от подгрупа **980, сметки 9200 и 9860.** За отчитане на разходите по проектите в отч. гр. “СЕС” се водят сметките от **подгрупа 994** *Статистика на финансиране на разходите.*

8. Счетоводните сметки, структурирани в СБО са:

***Активни*** – отразяват се в актива на баланса; когато се дебитират се увеличава сумата на актива; когато се кредитират се намалява сумата на актива.

***Пасивни*** – отразяват се в пасива на баланса; когато се кредитират се увеличава сумата на пасива; когато се дебитират се намалява сумата на пасива.

**Способът на двойното записване** е характерен за счетоводното отчитане, т.е. прилага се чрез едновременно контиране на две или повече сметки срещу една, но така че да се балансира актива и пасива.

|  |  |  |
| --- | --- | --- |
| **Отчетна група БЮДЖЕТ** | **Отчетна група**  **СЕС** | **Отчетна група**  **ДСД** |
| - бюджет на ***първостепенния разпоредител*** с бюджет | - сметки за ***средства от ЕС***, администрирани от ***Националния фонд*** | - обособени сметки за ***чужди средства*** (доколкото такива операции не се извършват от „БЮДЖЕТ” и „СЕС”) |
| - бюджети на ***подведомствени разпоредители*** с бюджет | - сметки за ***средства от ЕС***, администрирани от Разплащателната агенция към ***ДФ „Земеделие”*** | - ***капитализация на дълготрайни материални активи***, изписани на *разход* в групи „БЮДЖЕТ” и “СЕС” при придобиването им |
| - ***приравнени на бюджет***  средства, операции и дейности | - сметки за ***други средства от ЕС*** | - дейности по ***принудително изпълнение и конфискация*** |
|  | - сметки за средства по ***други международни програми*** | - **други позиции,** определени от МФ |

*Примери:*

1. Внасяне на парични средства от касата в банката:

**Дт с/ка 5013** *Текущи банкови сметки в левове 2000*

**Кт с/ка 5011** *Касови наличности в левове 2000*

***(увеличава се активна сметка (сметка 5013) чрез намаляване на друга активна сметка (сметка 5011)***

**2**. Придобиване на ДМА чрез доставка по договор:

**Дт с/ка 2041** *Компютри и хардуерно оборудване 20 000*

**Кт с/ка 4010** *Задължения към доставчици от страната 20000*

***(увеличава се активна сметка (сметка 2041) чрез увеличаване на пасивна сметка (сметка 4010)***

3. Начисляване на задължение към доставчици:

**Дт с/ка 3020** *Материали 300*

**Кт с/ка 4010** *Задължения към доставчици от страната 300*

***(увеличение на активна сметка (сметка 3020) чрез увеличение на пасивна сметка (сметка 4010) )***

4. Издължаване към доставчика:

**Дт с/ка 4010** *Задължения към доставчици от страната 300*

**Кт с/ка 5013** *Текущи банкови сметки в левове 300*

***(намаление на пасивна сметка (сметка 4010) чрез намаление на активна сметка (сметка 5013)***

**5**. Прехвърляне на млади животни в основните стада:

**Дт с/ка 2020** *Продуктивни и работни животни 10000*

**Кт с/ка 3100** *Млади животни и животни за угояване 10000*

***(увеличава се активна сметка (сметка 2020) чрез намаляване на друга активна сметка (сметка 3100)***

**6.** Приключване на сметките от раздел 7 със сметка 1201 при годишното приключване

**Дт с/ка от раздел 7** *Сметки за приходи и трансфери 3000*

**Кт с/ка 1201** *Изменение на нетните активи за периода 3000*

***(намаление на пасивна сметка (сметка от р. 7) чрез увеличение на друга пасивна сметка (сметка 1201)***

**Пример за балансиране на актива и пасива**

|  |  |
| --- | --- |
| **АКТИВ – Сметки** | **ПАСИВ - Сметки** |
| **Сметка 5011 - 2000**  **Сметка 5013 + 2000** |  |
| **Сметка 2041 + 20 000** | **Сметка 4010 + 20 000** |
| **Сметка 3020 + 300** | **Сметка 4010 + 300** |
| **Сметка 5013 -300** | **Сметка 4010 - 300** |
| **Сметка 2020 + 10000**  **Сметка 3100 - 10000**    **Сума на актива: 20 000** | **Сметка от р. 7 – 3000**  **Сметка 1201 + 3000**  **Сума на пасива: 20 000** |

**БАЛАНС**

към …………

**АКТИВ (РАВНИ) ПАСИВ**

**20 000 20 000**

**+ 2000 / - 2000 х**

**+ 20 000 + 20 000**

**+ 300/ + 300**

**- 300/ - 300**

**+ 10 000/ - 10 000 х**

**х - 3000/ + 3000**

**Конкретни указания от МФ – ДДС; отделни писма.**

Министерството на финансите дава конкретни указания за счетоводното отчитане на начислена и касова основа на отделни счетоводни казуси в свои писма (ДДС), които се изпращат до бюджетните организации всяко тримесечие и в конкретни писма-отговори до отделни бюджетни организации по повод поставени от тях въпроси.

**Н*апример, дадени допълнителни указания от Министерството на финансите, относно отчетността на:***

*1. Дълготрайните материални активи, в т.ч. земи (в тема 3).*

*2. Книгите в библиотеките. Специфика (в тема 11).*

*3. Преоценка на наличната валута (в тема 11).*

*4. Промяна в амортизационния план (в тема 11).*

*5. Правилно отчитане на чуждите средства в бюджетната организация. Варианти (в тема 11).*

*6. Прехвърляне на придобитите в отч. гр. “СЕС” нефинансови активи към отч. гр. “Бюджет”.(в тема 11).*

*7. Коректно отчитане на стопанската дейност в бюджетните организации и облагането й с данък върху приходите (в тема 11).*

*8. Други (правилно отчитане на статистиката на финансиране на разходите по задбалансовите сметки от подгрупа 994; бюджетни показатели и др. (в останалите теми).*

Вие като обучаеми, може ли да прецените дали са обхванати изчерпателно нормативните актове и ако не, да допълните?